পুতিনের বন্ধুত্বে উভয় সংকটে এরদোগান?
গত ৬ ফেব্রুয়ারি তুরস্কে যে বিপর্যয়কর ভূমিকম্প আঘাত হেনেছে, তা আগামী ১৪ মে অনুষ্ঠিত হতে যাওয়া প্রেসিডেন্ট ও সংসদীয় নির্বাচনের আগে তুর্কি প্রেসিডেন্ট রিসেপ তাইয়েপ এরদোগানের ওপর বাড়তি চাপ সৃষ্টি করেছে। সেই সঙ্গে রয়েছে রুশ নেতা ভ্লাদিমির পুতিনের সঙ্গে এরদোগানের সমস্যাযুক্ত ঘনিষ্ঠ সম্পর্কের বিষয়টিও।







বর্তমানে এমন কয়েকজন বিশ্বনেতার মধ্যে একজন এরদোগান, যিনি প্রায় নিয়মিত ভিত্তিতে ক্রেমলিন ও কিয়েভের সঙ্গে যোগাযোগ করেন। ফলে যুদ্ধরত উভয় দেশের সঙ্গে সমানভাবে বন্ধুত্বপূর্ণ সম্পর্ক উপভোগ করছেন। আবার সুইডেনের ন্যাটোর সদস্য হওয়ার বিষয়টি নিয়ে দেন-দরবারের সুবিধাও ভোগ করছেন তিনি। কিন্তু দুটো বিষয়ই তুরস্কের আগামী নির্বাচনের ফলাফলে প্রভাব ফেলবে বলে মনে করা হচ্ছে।




এরদোগানের মতো তুরস্কের একজন প্রেসিডেন্টে সঙ্গে মস্কোর এমন ঘনিষ্ঠ সম্পর্ক ব্যতিক্রমী ঘটনা। কারণ প্রতিবেশী সাম্রাজ্য হিসেবে তুরস্ক ও রাশিয়ার মধ্যে ঐতিহাসিক প্রতিদ্বন্দ্বিতা রয়েছে। তবে এরদোগানের অধীনে তুরস্কের অদম্য বৈদেশিক নীতি এবং তুর্কি প্রেসিডেন্টের ব্যক্তিগত বৈশিষ্ট্য আঙ্কারার কূটনৈতিক প্রচেষ্টাকে অনেকটা সহজতর করেছে।
সবসময় যে এমন ছিল তা নয়। এরদোগানের রাজনৈতিক রাডারে রাশিয়া ধরা পড়ে তার ২০ বছরের শাসনের প্রথম দশকে। যেহেতু এরদোগান একটি বৃহৎ বৈশ্বিক শক্তির নেতা হিসেবে স্বীকৃতির আদায়ের চেষ্টায় ছিলেন, তাই শুরুর দিকে পুতিনকে অবজ্ঞা করতে দেখা গেছে এরদোগানকে। তবে সময়ের সাথে সাথে আরব বসন্ত এবং সিরিয়ার গৃহযুদ্ধের পরিপ্রেক্ষিতে অনেক পরিবর্তন হয় পরিস্থিতি। সিরিয়া, লিবিয়া এবং নাগর্নো-কারাবাখ ইস্যুতে একজন অপরজনের প্রতিপক্ষ  হয়ে যান, কারণ তারা প্রতিপক্ষকে সমর্থন করেছেন।
২০১৫ সালে এসে তাদের সম্পর্ক তলানিতে ঠেকেছিল, যখন ওই বছরের নভেম্বরে তুরস্ক একটি রাশিয়ান যুদ্ধবিমান গুলি করে ভূপাতিত করেছিল। যদিও বিমানটি অবৈধভাবে তুরস্কের আকাশসীমায় প্রবেশ করে। প্রতিক্রিয়া জানানোর পাশাপাশি আঙ্কারার বিরুদ্ধে নিষেধাজ্ঞা দেয় মস্কো। এ সময় আঙ্কারার পশ্চিমা মিত্ররা নিরাপত্তা ইস্যুতে মিথ্যা ধারণায় আচ্ছন্ন হয়ে পড়েছিল। তারা বিশ্বাস করতে শুরু করেছিল যে, তুরস্ক মধ্যপ্রাচ্যে রাশিয়ার প্রভাবের ওপর একটি শক্তিশালী চেক অ্যান্ড ব্যালেন্স প্রতিষ্ঠা করতে পেরেছে।
তবে এসবের অবসান ঘটে ২০১৬ সালে, যখন ওই বছরের ১৫ জুলাই এরদোগান সরকারের বিরুদ্ধে একটি ব্যর্থ অভ্যুত্থানের চেষ্টা হয়। খবরটি ছড়িয়ে পড়লে দ্রুত প্রতিক্রিয়া দেখিয়েছিলেন পুতিন। অবিলম্বে তুরস্কের প্রেসিডেন্টকে সমর্থনের প্রস্তাব দিয়েছিলেন। যেটা করেনি বা করতে ব্যর্থ হয়েছে তুরস্কের কথিত মিত্র যুক্তরাষ্ট্র ও ইউরোপীয় ইউনিয়ন।
এর এক মাস পর সেন্ট পিটার্সবার্গ সফরে পুতিনের কাছ থেকে এরদোগান যে অসাধারণ অভ্যর্থনা পেয়েছিলেন এবং যতটা সন্তুষ্ট হয়েছিলেন, তাতেই মনে হয়েছিল যে, পররাষ্ট্র নীতিতে তিনি ইউটার্ন করতে যাচ্ছেন।
২০১৪ সালে ইউক্রেনের কাছ থেকে ক্রিমিয়া দখল থেকে শুরু করে সাম্প্রতিক সময়ে পুতিনের  বৈদেশিক নীতির যে সাফল্য, সেইসঙ্গে বিরোধী মত দমন- স্পষ্টতই এরদোগানকে আকৃষ্ট করেছে। 
যদিও বেশিরভাগ পর্যবেক্ষক এরদোগানকে বিভিন্ন দিক থেকে জুনিয়র অংশীদার হিসেবে দেখেন, কিন্তু তিনি নিজেকে রুশ নেতার সমপর্যায়ের মনে করেন। মূলত তখন থেকেই নিজেকে পুতিনের ‘শ্বাসরুদ্ধকর আলিঙ্গনে’, আরও সহজ করে বললে- কথিত ঘনিষ্ঠ মিত্রে আবদ্ধ হয়েছেন এরদোগান।
আরও কিছু দিন পর, বিশেষ করে ওয়াশিংটন যখন আঙ্কারাকে প্যাট্রিয়ট ক্ষেপণাস্ত্র ব্যবস্থা দেওয়ার বিষয়ে গড়িমসি করে, তখন রাশিয়ার এস-৪০০ আকাশ প্রতিরক্ষা ব্যবস্থা কেনেন এরদোগান। তার আগে থেকেই পুতিনের সঙ্গে এরদোগানের অংশীদারিত্বকে সন্দেহজনকভাবে দেখে আসছিল যুক্তরাষ্ট্র।
মিসাইল ইস্যুতে ভুল হিসাব কষার কারণে এরদোগান যুক্তরাষ্ট্রের সান্নিধ্য থেকে দূরে যান। বিপরীতে অস্বস্তিকরভাব নিয়েও ক্রেমলিনের সঙ্গে ঘনিষ্ঠ হতে বাধ্য হন।
ফলশ্রুতিতে এরদোগান যুক্তরাষ্ট্রের মূল অংশীদার হিসেবে স্বীকৃত হওয়া থেকে ছিটকে গেলেন। অন্যদিকে তার অনুমান অনুযায়ী পুতিনের সমকক্ষ হিসেবেও নিজেকে দাঁড় করাতে পারলেন না। উল্টো রাশিয়া তাকে সামরিক জোট ন্যাটোকে দুর্বল করার প্রয়োজনীয় টুল (উপকরণ বা হাতিয়ার) হিসেবে খুঁজে পেয়েছে।
এছাড়া কুর্দি বাহিনীর বিরুদ্ধে তুরস্কের অভিযানের ক্ষেত্রেও এসব কথিত মিত্রদের পক্ষ থেকে কাঙ্ক্ষিত মর্যাদা পাননি এরদোগান। ইউক্রেনে যুদ্ধের প্রাদুর্ভাব আপাতদৃষ্টিতে তুর্কি প্রেসিডেন্টের জন্য একটি নতুন সুযোগ নিয়ে এসেছে। এমনকি রাশিয়ার আগ্রাসনের নিন্দা জানিয়ে জাতিসংঘে ভোট দেওয়ার পরও পুতিনের সঙ্গে ব্যক্তিগত সম্পর্ক ঠিক রয়েছে এরদোগানের।
তাছাড়া গ্রীষ্মে ইউক্রেনের শস্য চুক্তিতে মস্কো এবং কিয়েভের মধ্যে প্রধান মধ্যস্থতাকারী হিসেবে নিজেকে উপস্থাপন করতে সক্ষম হয়েছিলেন এরদোগান। কিন্তু তা সত্ত্বেও তার অন্যান্য মূল প্রস্তাবগুলোর ক্ষেত্রে যুক্তরাষ্ট্র কিংবা রাশিয়ার সমর্থন পেতে ব্যর্থ হন তিনি। উদাহরণস্বরূপ, যুক্তরাষ্ট্র এবং ইউরোপীয় ইউনিয়ন উভয়ই তুর্কি-গ্রিক সীমান্তের কাছে একটি বিশাল গ্যাস স্টোরেজ সুবিধা তৈরি সংক্রান্ত তার পরিকল্পনা প্রত্যাখ্যান করেছে।
ইউক্রেনীয় সেনাবাহিনীর কাছে তুরস্কের বায়রাকতার ড্রোন বিক্রির কারণে উত্তর সাইপ্রাস ইস্যুতে ব্যাপকভাবে প্রত্যাশিত হলেও পুতিনের স্বীকৃতি আদায় করতে পারেননি তুর্কি প্রেসিডেন্ট; যা ছিল তার জন্য আরেকটি ধাক্কা।
একইভাবে ক্রেমলিনের কারণে তুর্কমেনিস্তানের সঙ্গে তুরস্কের গ্যাস সংযোগকারী একটি পাইপলাইন নির্মাণের কাজও ভেস্তে গেছে। কারণ ক্রেমলিন কোনোভাবেই চাইবে না, তুরস্ক সাবেক সোভিয়েত প্রজাতন্ত্রগুলোতে প্রভাব বিস্তার করুক।
ইউক্রেন আক্রমণের সিদ্ধান্তের এক বছর পর দক্ষ রাজনৈতিক কৌশলবিদ হিসেবে পুতিনের খ্যাতি নষ্ট হয়েছে। কিন্তু তার পরও পুতিনের ‘বিষাক্ত মুষ্টি’ থেকে নিজেকে পরিপূর্ণ মুক্ত করতে পারবেন না এরদোগান। যদিও তিনি এ মুহূর্তে নিজেকে অপ্রতিরোধ্য অবস্থানে দেখতে পারেন। 
সম্প্রতি সাবেক মার্কিন জাতীয় নিরাপত্তা উপদেষ্টা জন বোল্টন ওয়াল স্ট্রিট জার্নালে লিখেছেন, এরদোগানের নেতৃত্বে তুরস্ক আবারো ‘ইউরোপের রুগ্ন মানুষ’-এ পরিণত হয়েছে। 
মার্কিন পররাষ্ট্রমন্ত্রী অ্যান্থনি ব্লিঙ্কেন গত সপ্তাহে আঙ্কারা সফর করেছেন, ভূমিকম্পের বিপর্যয় থেকে তুরস্ককে উদ্ধার করতে দিয়েছেন সাহায্যের প্রতিশ্রুতি। মনে করা হচ্ছে, এরদোগানের নীতি আবার ওয়াশিংটন-বলয়ে ফিরতে পারে। সেক্ষেত্রে সুইডেনকে ন্যাটোর সদস্যপদ পেতে আঙ্কারাকে সমর্থন দিতে হবে।

গত ৬ ফেব্রুয়ারি তুরস্কে যে বিপর্যয়কর ভূমিকম্প আঘাত হেনেছে, তা আগামী ১৪ মে অনুষ্ঠিত হতে যাওয়া প্রেসিডেন্ট ও সংসদীয় নির্বাচনের আগে তুর্কি প্রেসিডেন্ট রিসেপ তাইয়েপ এরদোগানের ওপর বাড়তি চাপ সৃষ্টি করেছে। সেই সঙ্গে রয়েছে রুশ নেতা ভ্লাদিমির পুতিনের সঙ্গে এরদোগানের সমস্যাযুক্ত ঘনিষ্ঠ সম্পর্কের বিষয়টিও।